Forslag til RÅDETS BESLUTNING om bemyndigelse af Tyskland og Frankrig til at anvende en foranstaltning, der fraviger artikel 3 i direktiv 77/388/EØF om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

INDLEDNING

Ved to ansøgninger til Kommissionen af henholdsvis 28. december 2001 og 7. januar 2002 anmodede Tyskland og Frankrig på grundlag af artikel 27 i Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] (i det følgende benævnt sjette direktiv) om bemyndigelse til at anvende en foranstaltning, der fraviger artikel 3 i direktiv 77/388/EØF, vedrørende bygning og vedligeholdelse af visse broer over grænsen ved Rhinen. Ved brev af 25. februar 2002 anmodede Kommissionen de tyske og de franske myndigheder om at afgive yderligere oplysninger om den ønskede fravigende foranstaltnings omfang set i forhold til bestemmelserne i nævnte artikel 3. Ved brev af 19. juni 2002 fra de tyske myndigheder, som de franske myndigheder tilsluttede sig, og som blev registreret i Kommissionens Generalsekretariat den 22. juli 2002, fik Kommissionen de ønskede yderligere oplysninger. Formålet med den af Tyskland og Frankrig ønskede fravigende foranstaltning er at opnå godkendelse af, at grænsen mellem Tyskland og Frankrig ved anvendelsen af de territoriale momsregler i forbindelse med bygning og vedligeholdelse af visse broer over grænsen anses for at ligge midt på disse.

[1] EFT L 145 af 13.6.1977, s. 1. Direktivet er senest ændret ved direktiv 2002/38/EF (EFT L 128 af 15.5.2002, s. 41)

SIGTET MED DE ØNSKEDE FRAVIGENDE FORANSTALTNINGER

De tyske og de franske myndigheder gør gældende, at stedet for momsberigtigelse af bygge- og vedligeholdelsesarbejder på broerne over grænsen uden nogen særlig foranstaltning ville afhænge af den geografiske grænse mellem de to medlemsstater. Denne geografiske grænse er fastsat til det sted, hvor floden er dybest.

For hver enkelt bros vedkommende bliver den geografiske grænse - fastlagt på grundlag af flodens dybde - således ikke en ret linje, men derimod en snoet linje.

I henseende til anvendelsen af momsreglerne ville det i praksis være særdeles vanskeligt at fastlægge denne geografiske grænse. Desuden sker der uophørligt ændringer deraf.

Som det fremgår af det ovenstående, ville momsordningen for bygge- eller vedligeholdelsesarbejder på broer over grænsen ud fra et territorialitetssynspunkt være særdeles kompliceret.

BESKRIVELSE AF DEN ØNSKEDE FRAVIGENDE FORANSTALTNING

Formålet med den af Tyskland og Frankrig ønskede fravigende foranstaltning er at opnå godkendelse af, at grænsen mellem Tyskland og Frankrig i forbindelse med bygning og vedligeholdelse af visse broer over grænsen ved Rhinen, herunder vedligeholdelse om vinteren og løbende rengøring, anses for at ligge midt på hver af de pågældende broer.

De broer over grænsen ved Rhinen, som den fravigende foranstaltning skal finde anvendelse på, er broer, som vil blive bygget i fremtiden, og som vil stå i forbindelse med offentlige veje uden for motor- (autoroutes) og hovedvejsnettet (routes nationales) i Frankrig og med offentlige veje uden for forbundshovedvejsnettet (Bundesfernstrassen) i Tyskland.

De øvrige broer, som forskellige fravigende foranstaltninger eventuelt kan finde anvendelse på, skulle ikke blive berørt af den ønskede foranstaltning. Rådets beslutning 97/189/EF af 17. marts 1997 [2] skulle fortsat finde anvendelse.

[2] EFT L 80 af 21.3.1997, s. 20

KOMMISSIONENS OPFATTELSE

Muligheden for at fravige sjette direktiv er fastsat i artikel 27 i sjette direktiv med det formål at forenkle opkrævningen af afgiften eller undgå visse svigagtigheder eller skatteunddragelser.

Anvendelsen af de normale territorialitetsregler på momsområdet ville ubestrideligt skabe de ovenfor beskrevne betydelige vanskeligheder for de entreprenører, der deltager i bygge- eller vedligeholdelsesarbejderne på broerne over grænsen ved Rhinen.

Den af Tyskland og Frankrig påtænkte foranstaltning, der har til formål ved anvendelsen af momsreglerne at fastsætte grænsen mellem disse to medlemsstater til midten af hver af de pågældende broer, ville gøre det muligt at overvinde disse vanskeligheder. Desuden synes det valgte afgrænsningskriterium at være enkelt at anvende og retfærdigt.

Den påtænkte foranstaltning er således en foranstaltning med tilknytning til afgiftens opkrævning.

Endelig skal det understreges, at fravigelsen som helhed ikke har nogen indvirkning på momsberegningsgrundlaget; den har derfor ingen indvirkning på EU's egne momsindtægter.

Kommissionen foreslår derfor, at Rådet bemyndiger Tyskland og Frankrig til at anvende den fravigelse fra artikel 3, som landene anmoder om.

Forslag til RÅDETS BESLUTNING om bemyndigelse af Tyskland og Frankrig til at anvende en foranstaltning, der fraviger artikel 3 i direktiv 77/388/EØF om harmonisering af medlemsstaternes lovgivning om omsætningsafgifter

(Kun den tyske og den franske udgave er autentiske)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [3], særlig artikel 27, stk. 1,

[3] EFT L 145 af 13.6.1977, s. 1. Direktivet er senest ændret ved direktiv 2002/38/EF (EFT L 128 af 15.5.2002, s. 41)

under henvisning til forslag fra Kommissionen [4], og

[4] EFT C af , s.

ud fra følgende betragtninger:

(1) Ved to ansøgninger til Kommissionen af henholdsvis 28. december 2001 og 7. januar 2002 anmodede Tyskland og Frankrig om bemyndigelse til at anvende en foranstaltning, der fraviger artikel 3 i direktiv 77/388/EØF, vedrørende bygning og vedligeholdelse af visse broer over grænsen ved Rhinen.

(2) Ved brev af 25. februar 2002 anmodede Kommissionen de tyske og de franske myndigheder om at afgive yderligere oplysninger om den ønskede fravigende foranstaltnings omfang.

(3) Ved brev af 19. juni 2002 fra de tyske myndigheder, som de franske myndigheder tilsluttede sig, og som blev registreret i Kommissionens Generalsekretariat den 22. juli 2002, fik Kommissionen de ønskede yderligere oplysninger, som supplerer de oprindelige ansøgninger.

(4) De øvrige medlemsstater blev ved skrivelse af 31. juli 2002 underrettet om Tysklands og Frankrigs således supplerede ansøgning.

(5) De pågældende broer over grænsen ved Rhinen er broer, som vil blive bygget i fremtiden, og som vil stå i forbindelse med offentlige veje uden for motor- (autoroutes) og hovedvejsnettet (routes nationales) i Frankrig og med offentlige veje uden for forbundshovedvejsnettet (Bundesfernstrassen) i Tyskland.

(6) Formålet med den af Tyskland og Frankrig ønskede fravigende foranstaltning er at opnå godkendelse af, at grænsen mellem Tyskland og Frankrig i forbindelse med bygning og vedligeholdelse af de pågældende broer i momsmæssig henseende anses for at ligge midt på disse.

(7) Stedet for momsberigtigelse af bygge- og vedligeholdelsesarbejder på broerne over grænsen ville uden nogen særlig foranstaltning afhænge af den geografiske grænse mellem de to medlemsstater, dvs. det sted, hvor floden er dybest. Ud over de praktiske vanskeligheder ved at fastlægge denne grænse ændres denne i tidens løb. Momsordningen for bygge- eller vedligeholdelsesarbejder på broer over grænsen ville således være særdeles kompliceret for de entreprenører, der udfører dette arbejde.

(8) Den foreliggende fravigelse, som tager sigte på at fastsætte grænsen mellem Tyskland og Frankrig til midten af de pågældende broer over grænsen, har således til formål at forenkle opkrævningen af afgiften på bygning eller vedligeholdelse af disse broer.

(9) Den fravigende foranstaltning bevirker ikke, at momsberegningsgrundlaget bliver mindre. Den har derfor ingen indvirkning på EU's egne momsindtægter -

VEDTAGET FØLGENDE BESLUTNING:

Artikel 1

Uanset artikel 3 i direktiv 77/388/EØF bemyndiges Tyskland og Frankrig til for de i artikel 2 omhandlede broer over grænsen ved Rhinen at fastsætte grænsen mellem de to stater til midten af de pågældende broer, for så vidt angår stedet for merværdiafgiftsberigtigelse af leveringer af varer og tjenesteydelser, erhvervelser inden for EU og indførsel af goder bestemt til bygning eller vedligeholdelse af disse broer, herunder vedligeholdelse om vinteren og løbende rengøring.

Artikel 2

De broer over grænsen ved Rhinen, som denne beslutning finder anvendelse på, er broer, som skal bygges, og som vil stå i forbindelse med offentlige veje uden for motor- (autoroutes) og hovedvejsnettet (routes nationales) i Frankrig og med offentlige veje uden for forbundshovedvejsnettet (Bundesfernstrassen) i Tyskland.

Artikel 3

Denne beslutning er rettet til Forbundsrepublikken Tyskland og Den Franske Republik.

Udfærdiget i Bruxelles, den

På Rådets vegne

Formand